«Survegn jau avunda paja?»
In quintader en l'internet gida, sch'ins ha dumondas pervi da l'autezza da 
la paja

Da Claudia Cadruvi, ANR

La paja è in tabu en Svizra. Per il solit na raquinta nagin a ses collegas quant ch'el gudogna. Blers na san perquai betg, sche l'atgna paja è abundanta u memia bassa. Ma uss datti in quinta-paja. Dapi l'emprim da matg è in quinta-paja (Lohnrechner) en funcziun en l'internet. Il quintader dat scleriment davart las pajas usitadas. El sa chatta sin la pagina d'internet da l'Uniun sindicala svizra (USS/SGB). Il quintader saja gia vegnì consultà 65 000 giadas dapi l'entschatta matg, di Daniel Oesch che ha stgaffì il quintader per l'USS. Oesch è sa basà sin cifras da l'Uffizi federal da statistica ed ha collavurà cun l'universitad da Genevra.
Mintga persuna che consulteschia il quintader fetschia per regla trais differentas calculaziuns da paja, di Oesch.

Co funcziuna il quintader?
Per savair, sch'ins obtegna ina paja adequata ston ins inditgar: clamada, vegliadetgna, scolaziun e quants onns ch'ins ha lavurà sin la clamada. Sin fundament da questas datas porscha il quintader ina tabella cun las pajas en las set regiuns svizras. Per mintga regiun vegn inditgà ina paja minimala, ina paja media ed ina paja maximala.
Ma igl è d'avair quità cun cumparegliaziuns: Las pajas inditgadas cuntegnan gia la tredeschavla paja mensila.

Il Grischun posseda in'atgna glista
Per il Grischun na saja il quintader probabel betg duvrabel, di Paul Schwendener, il schef da l'Uffizi per lavur dal Grischun. Schwendener n'ha mai consultà il quintader en l'internet. Ma el enconuscha il cudesch che la USS ha edì parallel al quintader. Schwendener suppona ch'il quintader saja concepì sin fundament da memia paucas datas grischunas. Plinavant fa el attent: «I fa ina differenza, sch'ina vendidra lavura a San Murezzan u a Poschiavo. Las differenzas èn frappantas.» En auters chantuns na divergeschian las pajas betg tant.
«Nus avain ina glista interna da pajas», di Schwendener. Quella hajan ins concepì sin fundament dad atgnas retschertgas. Ma Schwendener na vul betg publitgar la glista cun la quala l'administraziun chantunala lavura.

In zic saun giudizi
L'Agentura da novitads rumantscha ha confruntà Daniel Oesch cun ils dubis dal schef da l'Uffizi per lavur dal Grischun. «En il chantun Berna dian ils responsabels exact il medem», di Oesch. «Igl è ina stgisa per na far nagut.» Ma ils lavurers ed emploiads stoppian savair s'orientar. Quai valia cunzunt per las spartas senza contract da lavur collectiv.
Ins stoppia savair tge pajas che sajan usitadas en Svizra. Lura possian ins era definir pajas per mintga chantun. «Sch'ins ha talas cifras pon ins suenter – cun in pau saun giudizi – quintar ora tge che vala en las singulas valladas.»
Bunamain mintga administraziun chantunala possedia glistas da pajas directivas, di Graf. I saja donn che questas glistas e tabellas na vegnian betg messas a disposiziun al pievel.
Il quintader chattan ins sut: www.lohn-sgb.ch

Tgi che n'ha betg access a l'internet po empustar la «Broschüre der ortsüblichen Branchenlöhne» per 20 francs. L'adressa è: SGB, Monbijoustr. 61, 3000 Berna.